Morgan Stanley alandas Facebooki ootusi enne IPOt - IT uudised
Morgan Stanley alandas Facebooki ootusi enne IPOt
22. mai 2012 11:16
Facebooki aktsiapakkumise peamine garanteerija, USA suurpank Morgan Stanley teatas enda klientidele enne sotsiaalvõrgustiku IPOt negatiivsest uudisest: panga internetianalüütik vähendas Facebooki käibeprognoosi.
Reutersiga rääkinud ja anonüümsust soovinud kahe investori sõnul tuli see hoiatav analüüs paljudele suure šokina enne hiiglaslikku aktsiate avalikku esmaemissiooni (IPO), kui firma oli koos pankuritega juba võimalikke investoreid väisamas ehk roadshow-l.
Nende isikute sõnul võis see olla üheks põhjuseks, miks Facebooki aktsia kukkus teisel kauplemispäeval 11% alla IPO hinna. 38-dollariline IPO hind määras firma turuväärtuseks 104 miljardit dollarit.
Morgan Stanley prognoos tuli vahetult pärast Facebooki täiendatud IPO-prospekti USA Väärtpaberikomisjonile, kus firma suhtus ettevaatlikult käibe kasvu, kuna üha rohkem inimesi kasutab mobiilseid vahendeid sotsiaalvõrgustiku külastamiseks. Teatavasti pole reklaam mobiilsetel seadmetel samavõrd tulus kui tavaarvutites.
"Seda tehti roadshow ajal. Ma pole seda varem 10 aasta jooksul näinud," ütles üks aktsiafondi juht, kes oli samuti Morgan Stanley klient.
Samuti suured pakkumise garanteerijad JPMorgan Chase ja Goldman Sachs Group omasid IPO-le küll väiksemat mõju, kuid alandasid samuti prognoose pärast 9. mail esitatud prospekti.
Tavapäraselt soovib IPO garanteerija maalida potentsiaalsetele investoritele võimalikult positiivse pildi. Investeerimispanganduse analüütikud peavad samas tegutsema aktsiat turundavatest pankuritest ja müügimeestest iseseisvalt.
Morgan Stanley analüüsiga kursis olevate inimeste sõnul kahandas panga analüütik teise kvartali käibeprognoosi tuntavalt ning alandas samuti 2012. aasta käibeprognoosi.
"See analüüs ehmatas paljud inimesed ära," ütles üks investor Reutersile.
URL: http://www.ituudised.ee/uudised/2012/05/22/morgan-stanley-alandas-facebooki-ootusi-enne-ipot